Pareu atenció perquè Nervosa (Foto: Felipe Endrehano) no només té un dels directes més durs que haureu escoltat últimament, sinó que constitueix tota una excepció dintre dels estils més extrems del rock. El més habitual són bandes masculines que, de vegades, tenen al capdavant una vocalista.

En el cas d'aquesta banda de São Paulo, però, totes les components són dones: Fernanda Lira, veu principal i baix; Prika Amaral, guitarres i veus i Luana Dametto a càrrec de la percussió s'encarreguen de recuperar per a les dones el paper que els correspon en el món del rock més dur.

Com sona la banda? Si és que no les coneixeu, podeu fer un tast escoltant Hostage, un dels temes que formen Agony, un treball que ha tingut una boníssima acollida entre els addictes al trash i al death metal, que no s'estranyen tant que la banda estigui formada només per dones sinó pel fet que només són tres components, tot i que escoltant els discos sembli ben bé que en són més, vista la potència del seu so.

Si us agrada el rock més dur i voleu veure en acció les Nervosa, consulteu el web de Razzmatazz i comenceu a pensar en comprar una entrada.